
DĖL ILGALAIKIO IR TRUMPALAIKIO MATERIALIOJO TURTO PERDAVIMO UKRAINOS KARIUOMENEI 

 Nr. 
Vilnius

Vadovaudamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 20 straipsnio 6 dalimi ir įgyvendindama Valstybės turto neatlygintinio perdavimo arba pardavimo be konkurso tarptautinėms organizacijoms, kitų valstybių viešiesiems juridiniams asmenims tvarkos aprašo, patvirtinto Lietuvos Respublikos Vyriausybės 2015 m. vasario 18 d. nutarimu Nr. 154 „Dėl Valstybės turto neatlygintinio perdavimo arba pardavimo be konkurso tarptautinėms organizacijoms, kitų valstybių viešiesiems juridiniams asmenims tvarkos aprašo patvirtinimo“, nuostatas, Lietuvos Respublikos Vyriausybė n u t a r i a:
[bookmark: _GoBack]1. Neatlygintinai perduoti Ukrainos kariuomenės nuosavybėn jos uždaviniams ir funkcijoms vykdyti valstybei nuosavybės teise priklausantį ir šiuo metu Lietuvos kariuomenės patikėjimo teise valdomą ilgalaikį materialųjį turtą (šarvines liemenes, 490 vnt.), kurio likutinė vertė 2021 m. birželio 1 d. – 617 801,80 Eur (šeši šimtai septyniolika tūkstančių aštuoni šimtai vienas euras 80 centų) (pagal 1 priedą), ir trumpalaikį materialųjį turtą (balistinius diržus, 490 vnt.), kurio bendra įsigijimo vertė – 59 290,00 Eur (penkiasdešimt devyni tūkstančiai du šimtai devyniasdešimt eurų) (pagal 2 priedą). 
2. Nustatyti, kad perduodamas turtas gali būti naudojamas tik Ukrainos kariuomenės ir jai pavaldžių institucijų vidaus saugumui užtikrinti, krašto gynybai, tarptautiniams susitarimams vykdyti ir dalyvauti kitoje veikloje, atitinkančioje Jungtinių Tautų Chartijos nuostatas ir principus. Turtas turi būti naudojamas tik pagal atitinkamas galiojančias tarptautinės humanitarinės teisės, žmogaus teisių teisės ir kitas tarptautinės teisės normas. Ukrainos  kariuomenė ir jai pavaldžios institucijos neturi teisės keisti perduoto turto naudojimo paskirties ar perduoti turto tretiesiems asmenims be išankstinio Lietuvos Respublikos rašytinio sutikimo, reeksportuoti šio turto ar jo dalies. 
3. Įgalioti Lietuvos kariuomenę sudaryti su Ukrainos kariuomene turto perdavimo Ukrainos kariuomenės nuosavybėn sutartį, kurioje būtų numatytos 2 punkte nurodytos turto naudojimo sąlygos. 
4. Pavesti Lietuvos kariuomenei perduoti 1 punkte nurodytą turtą ir vykdyti turto perdavimo kontrolę.

